ไม่พลิกโกร่งนอนมาธปท.
คณะกรรมการสรรหาลงมติเลือก “ดร.โกร่ง” นั่งประธานบอร์ด ธปท. ตามโผ เตรียมเสนอต่อขุนคลังและ ครม.เร็วๆ นี้
15 พ.ค. 2555

คณะกรรมการสรรหาลงมติเลือก “ดร.โกร่ง” นั่งประธานบอร์ด ธปท. ตามโผ เตรียมเสนอต่อขุนคลังและ ครม.เร็วๆ นี้



วีรพงษ์
วานนี้ (14พ.ค.) คณะกรรมการสรรหา เพื่อคัดเลือกประธานและกรรมการผู้ทรงคุณวุฒิ ของคณะกรรมการธนาคารแห่งประเทศไทย (กกธ.) ที่มีนายพนัส สิมะเสถียร เป็นประธาน ได้ข้อสรุปและลงมติเลือกประธานเรียบร้อยแล้ว คือ นายวีรพงษ์ รามางกูร โดยจะเสนอชื่อนายวีรพงษ์และกรรมการผู้ทรงคุณวุฒิอีก 2 คน ที่คัดเลือกไว้ให้ รมว.คลัง พิจารณา
“ที่ประชุมก็ได้ข้อสรุปร่วมกันเรียบร้อย โดยเสนออาจารย์วีรพงษ์ เป็นประธานคนเดียวและอีก 2 คนที่ควรนั่งเป็นบอร์ดผู้ทรงคุณวุฒิ และไม่มีใครมีคุณสมบัติขัดต่อกฎหมาย ซึ่งประธานบอร์ดสรรหาคงจะได้นำรายชื่อประธาน ธปท.คนใหม่ เสนอต่อ รมว.คลังต่อไป เพื่อที่รมว.คลัง จะนำเข้าที่ประชุมคณะรัฐมนตรี (ครม.) เพื่อนำขึ้นทูลเกล้าฯ ถวายต่อไป”รายงานข่าวระบุ 
นายกิตติรัตน์ ณ ระนอง รองนายกรัฐมนตรีและ รมว.คลัง เปิดเผยถึงการสรรหาบุคคลเข้ารับตำแหน่งประธานกรรมการ ธปท. ว่า ในฐานะที่กำกับดูแลเศรษฐกิจรวมของประเทศ ต้องการประสานการดำเนินนโยบายการเงินและนโยบายการคลังให้ไปในทิศทางเดียวกัน เพื่อดูแลให้เศรษฐกิจขยายตัวยั่งยืน 
โจทย์ที่มีนั้นมีเพียงข้อเดียว คือ ต้องการให้ประธานกรรมการคนใหม่เข้ามาดูแลเรื่องสภาพคล่องของ ธปท. ที่ก่อนหน้านั้นได้ทำหน้าที่ดูดซับสภาพคล่องจำนวนมาก ซึ่งถือว่าเป็นภาระต้นทุน จึงต้องการให้ปล่อยสภาพคล่องออกมาบ้าง เพื่อให้รัฐบาลสามารถระดมเงินจากสภาพคล่องที่มีอยู่มาใช้ ในการบริหารจัดการน้ำที่เป็นวาระเร่งด่วนของรัฐบาล